Louise Frevert (DF), 2005-03-02:
Dette lovforslag har været lang tid undervejs, og der har været mange forskellige forslag til, hvordan man kunne skærpe et tilsyn med friskoler og private grundskoler uden at gribe ind i de frie skolers privatsfære, eller sagt på en anden måde: Det er vigtigt at holde sig for øje, at det er en unik skoleform, som frie og private grundskoler er baseret på, hvor man kan have frihed til at etablere og undervise i en skole og have undervisningsform efter holdninger.
Der må vi sige, at dette lovforslag har gjort det på en yderst fin måde.
Forhåbentlig vil, når man har nærlæst dette lovforslag, alle kritiske røster forstumme, idet der ikke er nogen grund til at være kritisk over for dette forslags indhold som sådan, tværtimod.
Det giver fortsat de frie grundskoler den fornødne frihed til at kunne praktisere deres holdninger, og det er meget væsentligt for Dansk Folkeparti.
Desuden giver forslaget en forvisning om og en forsikring til børn og deres forældre om, at det faglige niveau på alle skoler vil være højt.
Netop ved at en fri grundskole kan undervise inden for de rammer, som de selv ønsker, og inden for skolernes grundlæggende frihed, mener jeg, at dette lovforslag har tilgodeset ønskerne om en kombination.
Vi må være klar over, at er der ikke en form for tilsyn med de private skoler, kan vi ikke være sikre på, at de børn, der går i landets ca. 470 private skoler, lærer det samme som eleverne i folkeskolen.
Er der måske ikke rimelighed i, at børn, uanset under hvilken skoleform de bliver undervist, har en forsikring om, at de efter 9. klasse forlader skolen med en lærdom, som de kan bruge senere hen i livet?
Vi må da som politikere være ansvarlige over for at kunne give disse børn og deres forældre den forsikring, at det, de lærer, vil være brugbart senere hen i livet.
Der har været meget snak om, at et skærpet tilsyn med de private, frie grundskoler vil tage friheden fra skolerne til selv at kunne bestemme.
Det gør dette lovforslag ikke.
Tværtimod kan man stadig have de holdninger, man ønsker.
Det eneste, der bliver bedt om, er, at der bliver opsat nogle delmål, således at man kan være sikker på, at børnene inden for en rimelig tidsperiode kan læse, skrive og regne, specielt også set i lyset af, at geografiske forhold kan gøre, at børn skal flytte fra en privat skole til en kommunal skole et andet sted i landet, og der må vi sige, at det er hensigtsmæssigt, at de to skoleformers faglige indhold er samstemmende.
Den anden del, jeg finder væsentlig, er, at vi nu igennem de sidste 3 år har sagt, at det, det drejer sig om, er faglighed og kundskabsindlæring i skolerne.
Men når det så er sagt og jeg nu har redegjort for Dansk Folkepartis store sympati for selve indholdet af lovforslaget, så må jeg nok sige, at vi er en lille smule desillusionerede over, at ministeren ikke har medtaget Dansk Folkepartis ønske om at få en omformulering eller rettere sagt få streget fire linjer i lovforslagets § 1, stk. 1, idet vi havde en helt klar aftale med Venstres daværende ordfører på området, hr. Leif Mikkelsen, om, at det ikke ville være noget problem at sætte et punktum efter ordet folkestyre.
Det mener vi er rigeligt, idet vi ikke ønsker en decideret parallelisering mellem friskolerne og folkeskolen.
Men det er jo ikke ensbetydende med, at vi ikke synes, at indholdet ellers er i overensstemmelse med det, som vi ønsker med at få et skærpet tilsyn med skolerne.
Men det her er faktisk det, som vi havde en aftale om med den forhenværende eller den tidligere – lad mig sige det på den måde – ordfører på området, hr. Leif Mikkelsen, og det ville ikke være noget problem.
Jeg synes, det er lidt trist, når vi faktisk med de forudsætninger havde sagt, at vi godt ville sige ja til lovforslaget, hvis man fik sat et punktum efter ordet folkestyre, så vi ikke havde denne her såkaldte parallelisering.
Jeg kan også oplyse den nuværende minister om, at undertegnede har sendt et brev over til den daværende minister, fru Ulla Tørnæs, og det er dateret den 3. december, hvor jeg netop anførte, at Dansk Folkeparti – jeg taler på Dansk Folkepartis vegne her – ikke syntes, at det her lovforslag var i overensstemmelse med det, som var vores ønsker, nemlig at det skulle være en parallelisering af folkeskolen.
Så vi har altså store betænkeligheder ved at sige ja til det her lovforslag, når vi nu her har set, at der ikke er sat et punktum efter ordet folkestyre.
Men det er forhåbentlig noget, som jeg kan få en tilkendegivelse om fra ministerens side her fra talerstolen, så vi kan tage en konstruktiv dialog om det under udvalgsarbejdet.